DANAS su započeli pregovori između vlade i sindikata javnih službi oko većih plaća. U isto vrijeme u dnevnim novinama je objavljeno kako Plenković ne želi pristati na zahtjeve sindikata i sjesti osobno s njima za stol jer neki sindikalni čelnici imaju veće plaće od njega. Jedan od sindikalnih čelnika osvrnuo se danas na tu premijerovu izjavu, istovremeno ne želeći otkriti visinu svoje plaće.

"Sindikati ne govore iznose plaća"

Naime, Branimir Mihalinec, šef Sindikata zaposlenih u srednjim školama, novinarima je danas rekao da "sindikati ne govore iznose plaća".

Što se tiče njegove plaće, Mihalinec kaže kako su plaće u sindikatu prema odluci Središnjeg odbora u rangu državnog tajnika u Ministarstvu, a danas je njegova plaća niža od pomoćnika u Ministarstvu. "Plaće u školstvu su javne za članove sindikata i oni svake godine u izvješću Nadzornog odbora dobiju informacije o iznosu plaća i o svakom trošku sindikata", kazao je Mihalinec.

"Što se tiče plaća, premijer me mogao pitati i rekao bih mu. Mi sindikati iznose plaća ne govorimo, a moja plaća je od 2013. ista i sada je niža od plaće državnog tajnika u Ministarstvu ili pomoćnika ministra. Jednom sam smanjio bruto iznos plaće kada je SDP-ova Vlada snizila 2,4, i 9 posto, tada sam smanjio svoju plaću za 9 posto", rekao je Mihalinec, prenosi N1.

Šprem, Ribić i Sever preko 10 tisuća kuna

Prije par godina, dok je bio predsjednik Matice hrvatskih sindikata, sindikalist Vilim Ribić imao je plaću od oko 13 tisuća kuna, a na raspolaganju je imao i službeni auto.

Tekst se nastavlja ispod oglasa

Krešimir Sever, šef Nezavisnih hrvatskih sindikata, prije par mjeseci gostovao je u Nu2 i nije želio reći koliku plaću ima. Stanković je pretpostavio da ima više od 10.000 kuna, a Sever to nije demantirao. "Činjenica je da mi za svoj rad beremo plaću kao svatko drugi. Nama naše plaće određuju članovi, oni preko članarine određuju. Nama su poslodavac naši članovi. Pitanje naše plaće proizlazi iz toga", rekao je Sever dodavši da njihova uvjerljivost ne proizlazi iz toga kolika im je plaća.

Predsjednica Sindikata hrvatskih učitelja Sanja Šprem, objavili su neki mediji, navodno ima plaću od oko 14.000 kuna.

Šef Samostalnog sindikata zdravstva i socijalne skrbi Hrvatske ima 23.500 kuna, a tajnica 17.000

Kako je nedavno objavio Novi list, Stjepan Topolnjak, šef Samostalnog sindikata zdravstva i socijalne skrbi Hrvatske, mjesečno prima 22.000. No s dodacima na plaću ista iznosi 23.500 kuna, objavljeno je danas na N1. Njegova tajnica, pak, ima plaću od oko 17.000 kuna neto.

Novi list je objavio kako predsjednik sindikata ima pravo na plaću u razini ravnatelja KBC-a, a njegovoj tajnici pripada plaća u razini pomoćnice ravnatelja.

"Ničije plaće nisu predmet javne objave, pa tako ni moja. Tijela sindikata donose odluke o visini plaća i oni te podatke znaju. To je u skladu sa zaštitom osobnih podataka i u skladu s odlukama sindikata", komentirao je Topolnjak za Novi list zašto ne želi objaviti iznos svoje mjesečne plaće.